ททท.สำนักงานลำปาง นำเสนอเทรนด์การท่องเที่ยวใหม่พร้อมขาย ปี 66 ในธีม "ลำปาง เรอเนสซองส์" ลำปางในยุคเฟื่องฟู
นางสาวยุรีพรรณ แสนใจยา ผู้อำนวยการการท่องเที่ยวแห่งประเทศไทย (ททท.) สำนักงานลำปาง เปิดเผยถึงการจัดงานแถลงผลการดำเนินงานด้านการตลาด ปี 2565  ของ ททท. พร้อมด้วยหน่วยงานสังกัดกระทรวงการท่องเที่ยวและกีฬา ได้แก่ สำนักงานการท่องเที่ยวและกีฬาจังหวัดลำปาง มหาวิทยาลัยการกีฬาแห่งชาติจังหวัดลำปาง  โรงเรียนกีฬาจังหวัดลำปาง และตำรวจท่องเที่ยวลำปาง ร่วมแถลงทิศทางการพัฒนาและแนวทางการส่งเสริมการตลาดการท่องเที่ยว ปี 2566 ณ บ้านหม่องโง่ยซิ่น อำเภอเมือง จังหวัดลำปาง ททท.สำนักงานลำปาง นำเสนอเทรนด์การท่องเที่ยว ทิศทางการท่องเที่ยว แนวทางการดำเนินงานด้านการตลาด และกลุ่มเป้าหมายทางการตลาดภายในงานมีการออกบูธนำเสนอ product ใหม่พร้อมขาย จำนวน 20 บูธ โดยนำเสนอในธีม "ลำปาง เรอเนสซองส์" หรือลำปางในยุคเฟื่องฟู นำจุดเด่นของลำปางในมุมมองบ้านเก่า ชุมชนกาดกองต้า รถม้า นวัตกรรมสร้างสรรค์ (ทำตาข่ายดักฝัน ทำเกือกม้า เขียนลายเซรามิก ทำสร้อยเซรามิก เผาเซรามิกแบบรากุ ย้อมผ้าครั่ง ปักลายบนผ้าทอครั่ง ผ้ามัดย้อม สปาเท้าเซรามิก) ศรัทธาสายมู (แก้วโป่งข่าม สร้อยข้อมือจันทร์ดีไซด์) อาหารถิ่น (แกงฮังเล ก๋วยเตี๋ยวลาบ Chef table อาหารเมือง ข้าวปั้นโบราณ น้ำส้มเกลี้ยง วุ้นส้มเกลี้ยง ขนม Energy Bar จากข้าวกล้องสายน้ำแร่ ผัดไทยไข่น้ำแร่ค่ายเบิกฤกษ์ยิม) และเซรามิกเผาแบบรากุ นำเสนอให้กับผู้มาร่วมงานรู้จักกับสินค้าใหม่ที่พร้อมขาย โดยได้รับความร่วมมือจากผู้เข้าร่วมงานและสร้างความเข้าใจในทิศทางการทำงานของแต่ละหน่วยงาน และร่วมกันวางแผนการทำงานร่วมกันต่อไปผู้สนใจสามารถสอบถามข้อมูลด้านการท่องเที่ยวได้ที่ ททท.สำนักงานลำปาง  โทร. 0 5422 2214 ติดตามความเคลื่อนไหวการท่องเที่ยวทางเพจ Facebook  และ Website ททท.สำนักงานลำปาง